**VYHODNOTENIE AKCIE**

**Názov akcie:** Majstrovstvá Európy juniorov v diaľkovom plávaní

**Dátum konania:** 31.05. – 06.06.2022

**Miesto:** Setúbal / Portugalsko

**Ubytovanie:** Novotel Setubal Hotel

**Vedúci akcie:** Tomáš Vachan

**Tréneri:** Radoslav Suchánek, Pavol Peciar

**Plavci:** Čekan Samuel, Gálik Krisztián, Obert Kristián, Van Wyk Daniel, Fekete Samuel

**Hodnotenie športoviska:**

Majstrovstvá Európy juniorov v diaľkovom plávaní sa konali na mori v meste Setúbal, ktoré je v diaľkoplaveckých kruhoch dobre známe, a to hlavne vďaka náročným podmienkam – silný vietor, vlny a v neposlednom rade aj vplyv prílivu a odlivu. Ani tentoraz to nebolo inak a juniorov čakali naozaj ťažké a dlhé chvíle vo vode.

Pripravenosť športoviska, zázemia pre plavcov aj trénerov bola na vysokej úrovni. Všetky priestory, stany zostali rozložené po 1. kole svetového pohára, ktoré sa konalo týždeň pred MEJ v DP, a teda aj juniorskí plavci mali možnosť zažiť najlepšie možné podmienky zákulisia.

Bezpečnosť na trati bola dostačujúca, domáci dobre vedia aké podmienky prevládajú v tomto meste na mori a boli dobre pripravení, čo sa týka počtom člnov, kajakov, atď.

**Materiálno – organizačné zabezpečenie (doprava, strava, ubytovanie, oblečenie):**

Doprava do dejiska MEJ v DP bola zabezpečená letecky z Viedne, kam nás dopravilo federačné auto. Let bol bezproblémový a bez meškania. Na letisku v Lisabone nás už čakali organizátori, ktorí nás odprevadili do autobusu, a po krátkom čakaní sme nabrali smer Setúbal. Toto mesto bolo vzdialené asi 40 km od letiska v Lisabone. Transport na tréningy resp. preteky prebiehal v súlade s plánom organizátorov. V záverečný deň sme mali až večerný let, ktorý mal meškanie asi 60 minút. Po pristátí vo Viedni, prišlo ešte k zámene batožiny u jedného člena výpravy, ale našťastie behom pondelkového doobedia sa všetko dalo do poriadku.

Ubytovaní sme boli v štvorhviezdičkovom hoteli Novotel. Strava bola rôznorodá a dostačujúca pre potreby športovca. Jedno mínus bolo, že športovci nemali nonstop k dispozícii balenú vodu, čo sme zabezpečovali nákupom v blízkych potravinách.

Reprezentanti boli zabezpečení kompletnou výbavou už dlhšie pred akciou.

**Hodnotenie pretekárov:**

Samuel Fekete: 18/22 na 5 km trati. Prvý štart nášho pretekára sme očakávali s veľkým rešpektom, najmä z vyššie spomenutých dôvodov. Vietor v piatok 03.06. 2022 dosahoval rýchlosť v dopoludňajších hodinách až do 9 m/s čo sa prejavovalo značnými vlnami. Samuel sa náročnej úlohy počas plávania 5 km zhostil pri svojom prvom štarte veľmi dobre a svojím výkonom potešil celú výpravu.

Daniel Van Wyk: 22/40 na 7,5 km trati. Daniel dosiahol v náročných podmienkach najlepší výsledok z našich pretekárov. Možno konštatovať , že je presne tým typom pretekára ktorý moc nešpekuluje nad prípadným neúspechom a ide priamo na výkon a výsledok.

Krisztián Gálik: 33/40 na 7,5 km trati. Spoľahlivý ako v príprave, tak aj v prístupe pred pretekom a v samotnom zápolení. V začiatku pretekov sa mu nepodarilo ako nováčikovi v balíku dostať do prednej skupiny , hoci máme za to, že by v nej výkonnostne vydržal a dosiahol lepšie umiestnenie. Jeho výkonnostný rast je prísľubom v diaľkoplaveckej reprezentácii na otvorenej vode pre roky budúce.

Kristián Obert: 38/40 na 7,5 km trati. Vnímali sme pred štartom jeho obavy z podmienok a dĺžky trate. Hoci po troch 1,5 km kolách na 4,5 km občerstvení vyzeral „na uterák“ preteky dobojoval so cťou. Bol platným členom kolektívu a zapadol do dobrej partie účastníkov.

Samuel Čekan: 19/22 na 10 km trati . Prvý krát na MEJ , prvý krát 10 km. Svojím nadšením pre zvyšovanie výkonnosti a česť reprezentovať je novým objavom reprezentácie v DP. Nebyť nešťastného incidentu, kedy ho natlačili súperi na bóju vymedzujúcu trať a zachytil sa čipom o sieťku ktorá ju obopína, mohla byť radosť z prvého preteku na 10 km ešte väčšia. Až uvoľnenie za pomoci rozhodcov a nožničiek totiž spôsobilo, že stratil kontakt zo strednou skupinou a takmer celých nasledujúcich 9 km odplával sám, čo bolo veľmi náročné . Veríme , že jeho chvíle a výsledky prídu.

Musím priznať , že sme do dejiska MEJ odlietali s obavami z chladnej vody a veterného morského prostredia, v ktorom sme toho v našich podmienkach, ani na sústredení, samozrejme moc nenatrénovali. Bojovnosť a nebojácnosť chlapcov podložená  kvalitnou trénovanosťou však dáva nádej pre tento olympijský šport na Slovensku, aby sa vytvorilo širšie zázemie pre výber kvalitných reprezentantov na vrcholné podujatia. Pri absencii dievčat sme bohužiaľ ženské súťaže ani mixové štafety neobsadili. Medzi súpermi sa objavilo niekoľko mien , ktoré už dnes v juniorskom veku dokážu rovnocenne súperiť so svetovou seniorskou špičkou. Porovnávanie v tak kvalitnej konkurencii našim pretekárom z hľadiska získavania skúseností pre budúcnosť prináša neoceniteľné benefity , ktoré veríme aj zúročia v seniorskom veku.

.

Hodnotenie vypracoval: Tomáš Vachan, Radoslav Suchánek V Piešťanoch dňa 15.06. 2022